અમદાવાદ: અમદાવાદ શહેરમાં આજે સવારથી ઘેરાયેલાં વાદળો સાથે વરસાદ શરૂ થયો હતો, જોકે આ વરસાદી ઝાપટાએ મધ્ય ઝોન અને ઉત્તર ઝોનને કોરાધાકોર રાખ્યા હતા, પરંતુ મણિનગર, વટવા, બોડકદેવ, વેજલપુર અને ગોતામાં ૫.૫૦ મિલિમીટર જેટલો વરસાદ સવારે જ પડી ગયો હતો. અમદાવાદ સહિત રાજ્યભરમાં આજે છઠ્ઠા નોરતાએ પણ મેઘમહેર ચાલુ રહેતાં ગરબા આયોજકો અને ખેલૈયાઓની નવરાત્રીની તૈયારી પર પણ પાણી ફરી વળ્યું છે. ગઈ કાલે અમદાવાદ શહેરમાં ૨.૫ ઈંચ અને રાજ્યભરમાં ૧ થી ૫ ઈંચ જેટલો વરસાદ પડ્યો છે, જ્યારે અમદાવાદના મ્યુનિસિપલ વિસ્તારમાં માત્ર અર્ધો ઈંચ વરસાદ નોંધાયો છે.